Henning Hyllested (EL), 2013-02-19:
Jeg synes, det er en rigtig god forespørgelsesdebat, og jeg synes, den er meget berettiget, men jeg synes også, den er lidt underlig.
Lad mig med det samme sige, at i Enhedslisten tager vi ikke noget som helst ansvar for, hvad der er udstukket af løfter i valgkampen, det være sig 20 pct. på det ene produkt eller 40 pct. på det andet produkt.
På trods af at vi i Enhedslisten faktisk har et ideal om, at al kollektiv trafik i det her land i virkeligheden skulle være gratis, kunne vi nu ikke drømme om at gå ud og låse os fast på nogle meget bestemte procentsatser, al den stund vi jo godt ved, at det er meget dyrt med det ideal, vi har, og at vi er parat til at tage tingene, som de måtte komme, og i det tempo, det kan lade sig gøre, og i hvert fald ikke på nogen måde låse os fast i forhold til et valgresultat, som vi jo ikke kender, når man står midt i en valgkamp.
Så lad mig med det samme sige, at det vil vi ikke stå på mål for.
Men når jeg siger, at vi alligevel synes, det er lidt underligt med den her debat, så er det, fordi vi jo rent faktisk – som også flere ordførere har gjort opmærksom på – har lavet et forlig på ruinerne af betalingsringen, vil jeg gerne understrege, men vi har trods alt lavet et forlig, regeringen, Enhedslisten og Dansk Folkeparti.
Det er et forlig, som jo også, når vi snakker om takstnedsættelser, trods alt går den rigtige vej – der er faktisk tale om takstnedsættelser.
Men der er altså tale om takstnedsættelser, der er tale om takstnedsættelser om aftenen, 20 pct. om aftenen, om natten, i weekenderne og også midt på dagen.
Jamen det er da noget.
Der er tale om at indføre et ungdomskort, man kan også kalde det en forbedring af det eksisterende HyperCard, og der må vi jo konstatere, at der i den gamle forligskreds, hvor forespørgerne alle sammen var med, jo ikke blev fundet finansiering til at fortsætte med HyperCardet.
Fra Enhedslistens side deltager vi jo gerne i den nye forligskreds, når vi bliver tilkaldt, og så rydder vi op efter den gamle forligskreds, som ikke var i stand til at finde penge til at fortsætte med HyperCardet.
Men jeg kan selvfølgelig også forstå, og det er der ikke lagt skjul på her, at debatten er et forsøg på at fortsætte den her løftebrudsdiskussion, det her løftebrudsprojekt, som Venstre lancerede kort efter valget, og jeg vil fra Enhedslistens side sige, at vi ikke har noget problem med det, for vi har ikke lovet noget, vi ikke kan holde, og sådan må det være.
Vi står ikke på mål for, hvad andre partier går og lover i valgkampen.
Så kan jeg forstå på nogle af de bemærkninger, der er faldet i dag, på nogle af ordførertalerne, at Venstre, Konservative og Liberal Alliance sådan set ikke er ude på at skaffe nogen som helst form for finansiering, der kan sænke priserne på den kollektive trafik i fremtiden.
Det er jo fair nok, så ved vi det.
Pendlerne, alle brugerne af den kollektive trafik kan forvente, at hvis disse partier kommer til magten igen, fortsætter prisstigningerne år efter år.
Enhedslisten er helt klart inde at prøve at se, om ikke vi kan finde finansiering til at fortsætte ad den vej, der hedder takstnedsættelser og forbedring af den kollektive trafik i det hele taget, men i høj grad takstnedsættelser, og vi har jo peget på de der kørselsafgifter, som ganske vist ikke er vores opfindelse, men som bl.a. er Venstres opfindelse og Det Konservatives opfindelse og Dansk Folkepartis opfindelse.
Hvis man endelig vil diskutere løftebrud, har vi da her – i hvert fald fra Venstres side – at gøre med et eklatant løftebrud, en løben fra sin egen politik, i og med at Venstre nu har erklæret, at de overhovedet ikke vil vide af de der kørselsafgifter på lastbiler, på trods af at de faktisk er disponeret, de er nemlig disponeret til skattelettelser, og det var også meningen, at der skulle rulle nogle penge ind fra de der kørselsafgifter til Infrastrukturfonden.
Der skal ikke herske nogen som helst tvivl om – og vi har en aftale med regeringen fra finanslovaftalerne fra 2012 – at vi indfører kørselsafgifter for lastbiler på et mere ambitiøst niveau, og at de ekstra penge, vi skaffer ud over dem, som Venstre, Konservative og Dansk Folkeparti skaffede, skal bruges til bedre og billigere kollektiv trafik.
Jeg kan så også love regeringen, at Enhedslisten i høj grad vil holde regeringen fast på, at det er en aftale, vi har, for man kan godt frygte, at der kommer noget lidt andet ud af det, nu hvor vi skal til at høre om konkurrenceevnepakken, hvor man har blikket stift rettet mod nogle af erhvervslivets afgifter.